**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**Z á K O N**

z ........... 2022,

**ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z., zákona č. 628/2005 Z. z., zákona č. 207/2008 Z. z., zákona č. 477/2008 Z. z., zákona č. 145/2010 Z. z., zákona č. 546/2010 Z. z., zákona č. 204/2011 Z. z., zákona č. 220/2011 Z. z., zákona č. 382/2011 Z. z., zákona č. 341/2012 Z. z., zákona č. 340/2015 Z. z., zákona č. 125/2016 Z. z., zákona č. 276/2020 Z. z., zákona č. 392/2020 Z. z., zákona č. 373/2021 Z. z., zákona č. 395/2021 Z. z. a zákona č. 251/2022 Z. z. sa mení a dopĺňa takto:

Za § 5b sa vkladá § 5c, ktorý vrátane nadpisu znie:

**„§ 5c**

**Povinne zverejňovaná výzva**

(1) Povinne zverejňovaná výzva (ďalej len „výzva“) je výzva na predkladanie žiadostí o dotácie, priame formy pomoci či iné druhy nenávratných finančných výpomocí podľa osobitných predpisov21) (ďalej len „pomoc“), ktorú poskytovateľ poskytuje príjemcovi na základe žiadosti v lehote a za podmienok určených poskytovateľom vo výzve.

(2) Poskytovateľom pomoci, ktorý je povinný zverejniť výzvu je povinná osoba podľa § 2.

(3) Výzva sa zverejňuje v registri výziev.

(4) Povinná osoba zašle Úradu vlády Slovenskej republiky výzvu na zverejnenie. Úrad vlády Slovenskej republiky zodpovedá za súlad zverejnenej výzvy s jej zaslaným znením podľa prvej vety.

(5) Register výziev je verejný zoznam povinne zverejňovaných výziev a informácií o právnych vzťahoch vzniknutých z povinne zverejňovanej výzvy, ktorý vedie Úrad vlády Slovenskej republiky v elektronickej podobe; register výziev je informačný systém verejnej správy.7d)

(6) Výzva na predkladanie žiadostí obsahuje najmä:

a) údaje o povinnej osobe,

b) kritériá, podľa ktorých sa budú vyhodnocovať žiadosti, a ich váhu,

c) okruh osôb, ktoré môžu podať žiadosť,

d) disponibilný objem finančných prostriedkov na vyhlásenú výzvu,

e) najvyššiu a najnižšiu výšku jednej formy pomoci,

f) spôsob odstraňovania formálnych nedostatkov žiadostí,

g) najneskorší termín vyhodnotenia žiadostí,

h) zloženie komisie,

i) formulár žiadosti v elektronickej podobe,

j) lehotu na predkladanie žiadostí,

k) odkaz na všeobecne záväzné právne predpisy upravujúce poskytovanie vybranej formy pomoci.

(7) Register výziev obsahuje taktiež pri každej vyhlásenej výzve:

a) informácie o všetkých schválených žiadostiach aj so sumami žiadanej a poskytnutej pomoci vrátane dátumu schválenia, výšky a účelu pomoci a identifikácie prijímateľa pomoci, a to do 30 dní od schválenia žiadosti,

b) informácie o všetkých neschválených žiadostiach vrátane dátumu a dôvodu neschválenia žiadosti, a to do 30 dní od neschválenia žiadosti,

c) všetky podklady a dokumenty potrebné na vypracovanie žiadosti.

(8) Výzva sa zverejňuje nepretržite počas existencie právnych vzťahov vzniknutých z povinne zverejňovanej výzvy, najmenej však počas desiatich rokov odo dňa zverejnenia.

(9) Výzva sa považuje za vyhlásenú dňom zverejnenia v registri výziev.

(10) V prípade porušenia povinnosti zverejniť výzvu v registri výziev nesmie povinná osoba poskytnúť príjemcovi pomoc.

(11) Podrobnosti o zverejňovaní výziev v registri výziev ustanoví nariadenie vlády Slovenskej republiky.“

Poznámka pod čiarou k odkazu 21 znie:

„21) Napr. Zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) v znení neskorších predpisov;

§ 8a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov“

**Čl. II**

Tento zákon nadobúda účinnosť 1. januára 2023.